## Odluka o osnovici, stopi doprinosa, načinu obračuna i plaćanja doprinosa za zdravstvenu zaštitu stranaca u Republici Hrvatskoj

### NN 27/1998 (27.2.1998.), Odluka o osnovici, stopi doprinosa, načinu obračuna i plaćanja doprinosa za zdravstvenu zaštitu stranaca u Republici Hrvatskoj

# **HRVATSKI ZAVOD ZA ZDRAVSTVENO OSIGURANJE**

Na osnovi članka 2. stavke 5., članka 4. i članka 5. Zakona o zdravstvenoj
zaštiti stranaca u Republici Hrvatskoj ("Narodne novine", broj 114/97)
te članka 14. Statuta Hrvatskog zavoda za zdravstveno osiguranje ("Narodne
novine", broj 1/94) Upravno vijeće Hrvatskog zavoda za zdravstveno osiguranje
na 37. sjednici održanoj 13. veljače 1998. godine, donijelo je

## **ODLUKU**

### **O OSNOVICI, STOPI DOPRINOSA, NAČINU OBRAČUNA I PLAĆANJA DOPRINOSA ZA ZDRAVSTVENU ZAŠTITU STRANACA U REPUBLICI HRVATSKOJ**

Članak 1.

Ovom Odlukom propisuje se osnovica, način obračuna i plaćanja, te visina
doprinosa za zdravstvenu zaštitu stranaca u Republici Hrvatskoj.

Članak 2.

Stranac kojemu je odobren boravak s poslovnom vizom (članak 2. stavka
4. Zakona o zdravstvenoj zaštiti stranaca u Republici Hrvatskoj - u daljnjem
tekstu Zakon), doprinos za zdravstvenu zaštitu plaća prema stopi od 18%
na osnovicu od 4.110,00 kuna.

Članak 3.

Stranac kojemu je odobren produženi boravak u Republici Hrvatskoj (članak
2. stavka 4. Zakona), doprinos za zdravstvenu zaštitu plaća prema stopi
od 18% na osnovicu od 2.740,00 kuna.

Stranac kojemu je priznat status izbjeglice u Republici Hrvatskoj (članak
2. stavka 4. Zakona), doprinos za zdravstvenu zaštitu plaća prema stopi
od 18% na osnovicu od 1.370,00 kuna.

Članak 4.

Za strance koji se nalaze na školovanju, specijalizaciji ili znanstvenom
istraživanju u Republici Hrvatskoj, a stipendisti su tijela državne vlasti
Republike Hrvatske ili određene pravne osobe ako ugovorom o stipendiji
nije određeno da stranci osobno plaćaju doprinos (članak 4. stavka 1. Zakona),
doprinos za obvezno zdravstveno osiguranje plaća davalac stipendije prema
stopi od 18% na osnovicu od 1.370,00 kuna.

Članak 5.

Stranac kojemu je odobreno trajno nastanjenje u Republici Hrvatskoj
(članak 4. stavka 3. Zakona), doprinos za zdravstvenu zaštitu plaća prema
stopi od 18% na osnovicu od 1.370,00 kuna.

Članak 6.

Stranci koji se nalaze na specijalizaciji ili znanstvenom istraživanju
u Republici Hrvatskoj, a ugovorom o stipendiji je određeno da osobno plaćaju
doprinos za obvezno zdravstveno osiguranje (članak 5. stavka 1. Zakona)
plaćaju doprinos za obvezno zdravstveno osiguranje, ako nisu zdravstveno
osigurani prema drugoj osnovi prema stopi od 18% na osnovicu od 2.740,00
kuna.

Stranci koji se nalaze na školovanju u Republici Hrvatskoj, a nisu stipendisti
osobno plaćaju doprinos za obvezno zdravstveno osiguranje, ako nisu zdravstveno
osigurani prema drugoj osnovi prema stopi od 18% na osnovicu od 1.370,00
kuna.

Članak 7.

Stranci iz članka 4., 5. i 6. ove Odluke obveznici su plaćanja doprinosa
za članove obitelji (supružnike i djecu) koji s njima borave u Republici
Hrvatskoj po stopi od 18% na osnovicu od 1.370,00 kuna.

Članak 8.

Obveznici uplate doprinosa iz ove Odluke obvezni su propisani doprinos
iz članka 2., 3., 4., 5., 6. i 7. ove Odluke uplaćivati do dana odjave
sa zdravstvenog osiguranja, odnosno stjecanja statusa osiguranja prema
drugoj osnovi.

Doprinos iz članka 2., 3., 4., 5., 6. i 7. ove Odluke uplaćuje se do
10. dana u mjesecu za prethodni mjesec.

Članak 9.

Ova Odluka stupa na snagu osmog dana od dana objave u "Narodnim novinama",
a primjenjuje se od 1. ožujka 1998. godine.

Klasa: 025-04/98-01/6
Urbroj: 338-01-04-98-1
Zagreb, 13. veljače 1998.

Predsjednik Upravnog vijeća
Hrvatskog zavoda za zdravstveno osiguranje
**prim. dr. sc. Mate Ljubičić,** v. r.

Odluka, NN 27/1998-324